Bilag til ansøgning om tilskud til amatørmusik

**Projekttitel**
**Samklang 2018**

* **Samarbejde**

----------------------------------------------------------------------------------------------------------------------------------------

**Projektbeskrivelse**

Samklang 2018 er et unikt organisatorisk projekt, hvis mål er at styrke amatørmusikkens mange organisationer og udvikle samarbejdet og kommunikationen mellem dem, med henblik på at etablere et netværk eller en organisering for området indenfor en tidshorisont på 2 år.

Der er således tale om en længere proces, hvor der i 2018 vil være fokus på, at få mere viden om og udvikle amatørmusikkens organisationer – både de tidligere medlemmer af DAM – Dansk Amatørmusik, der står i et vadested efter lukningen af DAM og alle de andre organiseringer indenfor amatørmusikken. Processen udspringer af og er en fortsættelse af det forløb med 3 stormøder for amatørmusikkens organisationer, der fandt sted i foråret 2017. Det sluttede med, at deltagerne pegede på AKKS – Amatørernes Kunst & Kultur Samråd, som facilitator for et videre forløb med fokus på, at lære hinandens styrker og svagheder yderligere at kende og definere fælles samarbejdsflader. På længere sigt, er målet, at etablere en fælles samarbejdsstruktur for amatørmusikken, forankret i et dynamisk fællesskab baseret på samarbejde omkring skiftende temaer og aktuelle udfordringer. En struktur, der skal facilitere områdets mange frivillige aktører og dermed være med til at løfte kvaliteten og mangfoldigheden af amatørmusikken i Danmark.

Samklang 2018 er derfor udviklet af AKKS på baggrund af amatørmusikorganisationernes ønsker, som de kom frem på stormøderne og i tiden efter. Projektet består af tre separate dele, der tilsammen udgør en helhed, en samklang; **Samling, Samarbejde** og **Samskabelse**.

* **Samling**: Et pilotprojekt, der skal udvikle en metode til at dokumentere områdets mange medlemmer og deres aktiviteter med henblik på at få mere helt nødvendig og grundlæggende viden om området.
* **Samarbejde**: Et udviklingsprojekt, der skal facilitere øget kommunikation, viden, ressourceudnyttelse og erfaringsudveksling mellem amatørmusikkens organisationer og netværk og dermed føre til øget samarbejde mellem organisationerne til gode for deres medemmer.
* **Samskabelse**: Puljemidler til at udvikle det tværgående samarbejde mellem primært de lokale ensembler, kor, bands og orkestre i form af konkrete aktiviteter mellem områdets aktører.

Denne ansøgning er rettet alene mod midler til **Samarbejde**. AKKS har således også indsendt ansøgninger til henholdsvis **Samling** og **Samskabelse**, samt en selvstændig ansøgning om afholdelse af en konference i 2018. Dvs. i alt 4 ansøgninger.

.

**Samarbejde**

Amatørmusikkens aktører er spændt op mellem kunstnerisk ambition og selvudfoldelse og præget af en mangfoldighed af ”frie” organiseringer og folkeoplysende foreninger.

På nationalt niveau er området derfor ikke overraskende også præget af en skønsom blanding af både store og små ”genre”-organisationer, der i forhold til større opgaver som synlighed, politisk arbejde og nationale satsninger, kunne få meget ud af at arbejde mere sammen.

Et øget samarbejde mellem de nationale organisationer er ønskeligt - ikke mindst af hensyn til deres lokale medlemmer og kvaliteten og mangfoldigheden af amatørmusikken. De lokale medlemmer befinder sig nemlig i en kommunal virkelighed, hvor der er øgede krav og muligheder i forhold til at indgå eksempelvis samarbejder og partnerskaber med både folkeskoler og kommuner. Krav og mulighed de ikke af sig selv er rustet til at løse, men som kræver både hjælp, kompetencer og løsningsmodeller udviklet af organisationerne til at operere i den kulturelle frivillighed.

**Mål og resultater**

Målet med projektet **Samarbejde** er derfor, at øge de nationale organisationers evne til at servicere deres medlemmer og dermed øge kvaliteten og mangfoldigheden af det kunstneriske arbejde indenfor amatørmusikken. Det kræver at de og deres netværk bliver organisatorisk styrket og redskabet hertil er en række initiativer i 2018 med fokus på ”hjælp til selvhjælp” og tværgående samarbejde.

**Samarbejde** består således af:

1. **Opsøgende rådgivning og hjælp fra organisationskonsulenter** i form af et ”serviceeftersyn” til alle amatørmusikkens organisationer og netværk med fokus på, at kortlægge hvilke behov, tilbud og ressourcer, hver organisation har og formidle dem til de andre, samt hjælpe dem til at opnå de nødvendige kompetencer for at kunne løse deres udfordringer.

Det handler altså ikke om at konsulenterne skal gøre tingene for dem, men hjælpe dem til selv, at kunne agere og bruge hinanden og til at videndele og ressourceudnytte i langt højere grad end det er tilfældet i dag. Det er nødvendigt fordi amatørmusikområdet hovedsagligt er ledet af frivillige, som alene har deres individuelle (og ikke nødvendigvis organisatoriske) kompetencer til rådighed.

Det kan f.eks. være at en organisation har behov for projektstyringsredskaber og hjælp til at fundraise og motivere frivillige, men til gengæld har gode erfaringer med, at rekruttere bestyrelsesmedlemmer eller med at indgå i partnerskaber med kommuner og folkeskoler. Ideen er så, at man ved, at sætte de rigtige sammen kan skabe et netværk, hvor organisationerne hjælper hinanden og være med til at nedbryde de fordomme organisationerne måtte have om hinanden.

Som en del af projektet vil der uden tvivl også opstå behov for at samtænke eller udvikle en række tilbud/aktiviteter, der dækker flere organisationer eller måske snarere, at ”åbne” allerede eksisterende tilbud for andre.

Formidlingen af ressourcer og behov vil primært ske gennem AKKS’ eksisterende digitale platforme og kommunikationskanaler, som hjemmeside, nyhedsmails, facebook og sekretariatsmeddelelser – men også ved, at AKKS’ konsulent faciliterer egentlige fysiske ”kaffemøder” mellem mulige samarbejdspartnere.

Der vil altså helt fundamentalt være tale om et år med en proaktiv virksomhed fra AKKS’ side med henblik på at igangsætte processer, der gerne herefter skal kunne ”køre af sig selv”.

1. **Facilitering af 2 stormøder i foråret 2018**: Det ligger i naturlig forlængelse af de tre tidligere stormøder, at fortsætte møderækken med det klare formål at facilitere et stadigt tættere og tværgående samarbejde mellem de forskellige genreorganisationer. To møder planlægges derfor til foråret 2018. Stormøderne skal både ses, som en fortsat del af processen med at lære hinanden at kende, men skal derudover også gerne føre til egentlige samarbejder, der kan pege frem mod etableringen af en organisatorisk struktur:
	* Det ene skal derfor inspirere til, at arbejde i tværgående teams.
	* Det andet skal have fokus på, hvordan amatørmusikken kan forholde sig proaktivt til aktuelle musikpolitiske problemstillinger.

Til det første vil der være oplægsholdere fra DGI, DUF og Kaospiloterne, der alle har erfaringer i at løfte projekter og aktiviteter på tværs af mere traditionelle skel. Formen vil således være en blanding af inspirationsoplæg, gruppearbejde og plenum, der helt konkret skal føre til etableringen af 2-3 tværgående teams med temaer, der er relevante for deltagerne.

Det andet stormøde skal have fokus på hvordan amatørmusikken kan forholde sig proaktivt til tidens musikpolitiske udfordringer, som eksempelvis diversitet, etnicitet, køn og geografi. Også her vil vi gøre brug af eksterne oplægsholdere, som f.eks. Ældresagen og målet er ligeledes, at mødet fører til etableringen af 1-2 teams omkring et aktuelt tema. Teams, der på længere sigt, gerne skulle skabe en række fælles udviklingsprojekter, der kan løfte hele området.

I begge tilfælde vil det være organisationskonsulenterne, der helt konkret faciliterer både møder og efterfølgende teams igennem 2018.

**Evaluering**

De to del-elementer i **Samarbejde** vil begge blive evalueret med fokus på værdien af samarbejdet, graden af inddragelse og udbytte af initiativerne i form af konkrete samarbejder og aktiviteter med henblik på at skitsere mulig fremtidig organisationsstruktur.

-------------------------------------------------------------------------------------------------------------------------------

**Målgruppe**

Målgruppen for **Samarbejde** er alle nationale amatørmusikorganisationer i Danmark.

----------------------------------------------------------------------------------------------------------------------------------------

**Bag projektet**

AKKS – Amatørernes Kunst & Kultur Samråd vil stå for at iværksætte og facilitere aktiviteterne i **Samarbejde**, herunder at ansætte organisationskonsulenter til at udføre det praktiske arbejde i forbindelse med projektet.

Som en af organisationskonsulenterne planlægger AKKS at ansætte Toke Halskov Kristensen, der er uddannet økonom med fokus på organisation og forandringsledelse. Toke stod bag undersøgelsen af amatørmusikområdet i foråret 2017 og har en baggrund som aktiv i en række bestyrelser indenfor de amatørkulturelle organisationer. Han har tidligere været bestyrelsesformand for Musik & Ungdom, næstformand for AKKS samt medlem af bestyrelsen for Levende Musik i Skolen (LMS).

AKKS – Amatørernes Kunst & Kultur Samråd er en paraplyorganisation for 20 nationale amatørkulturorganisationer, der primært udfolder sig indenfor musik. AKKS’ fokus er at sikre rammerne for, at alle mennesker får mulighed for, at udfolde sig gennem kunst og kultur.

----------------------------------------------------------------------------------------------------------------------------------------

**Beskriv hvordan projektet og aktiviteten har national interesse**

Projektet er rettet imod de nationale amatørmusikorganisationer og har som mål at styrke dem til at indgå i øget samarbejde, ressourceudnyttelse og videndeling, hvilket vil komme alle, herunder også de lokale medlemmer rundt omkring i Danmark til gode.

----------------------------------------------------------------------------------------------------------------------------------------

**Budget 2018**

|  |  |
| --- | --- |
| INDTÆGTER |   |
| Ansøgt tilskud fra Statens Kunstfond | 400.000 |
| Tilskud fra fonde |  |
| Tilskud fra sponsorer |  |
| Deltagerbetaling  |  |
| Andre tilskud |  |
| Egenfinansiering - AKKS projektledelse | 20.000 |
| Entreindtægter |  |
| Andre indtægter (skriv arten) |  |
| Andre indtægter (skriv arten) |  |
| **Indtægter i alt** | **420.000** |

|  |  |
| --- | --- |
| UDGIFTER |   |
| Honorar til organisationskonsulenter | 250.000 |
| Rejseomkostninger organisationskonsulenter | 50.000 |
| Udgifter til arbejdsplads for organisations konsulenter (arbejdsplads/computer/telefon m.m.) | 20.000 |
| **Udgifter til stormøder:** |  |
| Ekstern mødefacilitator | 10.000 |
| Lokaleleje | 10.000 |
| Bespisning (25 deltagere x 2 møder x 300) | 15.000 |
| Honorarer til oplægsholdere | 10.000 |
| Rejse og ophold til oplægsholdere | 10.000 |
| **Andre projektudgifter:** |  |
| Administration og bogholderi | 15.000 |
| Revision | 10.000 |
| Projektledelse AKKS | 20.000 |
| **Udgifter i alt** | **420.000** |